Document ID: 32009D0433

SKLEP SVETA
z dne 5. maja 2009
o pristopu Evropske skupnosti k Pravilniku št. 61 Ekonomske komisije Združenih narodov za Evropo o enotnih določbah glede homologacije gospodarskih vozil v zvezi z njihovimi zunanjimi štrlečimi deli pred zadnjo steno kabine
(2009/433/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti,
ob upoštevanju Sklepa Sveta 97/836/ES z dne 27. novembra 1997 glede na pristop Evropske skupnosti k Sporazumu Ekonomske komisije Združenih narodov za Evropo v zvezi s sprejetjem enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in o pogojih za vzajemno priznanje homologacij, dodeljenih na podlagi teh predpisov („Revidirani sporazum iz leta 1958“) (1), ter zlasti členov 3(3) in druge alinee člena 4(2) Sporazuma,
ob upoštevanju predloga Komisije,
ob upoštevanju privolitve Evropskega parlamenta,
ob upoštevanju naslednjega:
(1)
Standardizirane zahteve iz Pravilnika št. 61 Ekonomske komisije Združenih narodov za Evropo o enotnih določbah glede homologacije gospodarskih vozil v zvezi z njihovimi zunanjimi štrlečimi deli pred zadnjo steno kabine („Pravilnik št. 61“) so namenjene odpravi tehničnih ovir v trgovini z motornimi vozili med pogodbenicami ter zagotavljanju visoke ravni varnosti in zaščite pri uporabi takšnih vozil.
(2)
Pogodbenice so bile obveščene o Pravilniku št. 61, ki je postal veljaven za vse pogodbenice, ki niso vročile obvestila o nesoglasju do datuma ali datumov, določenih v Pravilniku, priloženem revidiranemu sporazumu iz leta 1958.
(3)
Pravilnik št. 61 bi bilo treba vključiti v homologacijski sistem za motorna vozila in ga s tem dodati zakonodaji, ki velja znotraj Skupnosti -
SKLENIL:
Člen 1
1. Evropska skupnost pristopi k Pravilniku št. 61 Ekonomske komisije Združenih narodov za Evropo o enotnih določbah glede homologacije gospodarskih vozil v zvezi z njihovimi zunanjimi štrlečimi deli pred zadnjo steno kabine.
2. Besedilo Pravilnika se priloži k temu sklepu (2).
Člen 2
V skladu z določbami člena 35 in 36 Direktive 2007/46/ES Evropskega parlamenta in Sveta z dne 5. septembra 2007 o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila (3) se prizna enakovrednost zahtev Pravilnika št. 61 Ekonomske komisije Združenih narodov za Evropo in zahtev iz Direktive Sveta 92/114/EGS z dne 17. decembra 1992 o zunanjih štrlečih delih pred zadnjo steno kabine motornih vozil kategorije N (4).
V Bruslju, 5. maja 2009

Labels: 7
1
8